Jong vrou se lyk met steekwonde in veld gekry | Netwerk24
Deur Lynn Williams 08 Augustus 2020 13:55
Lawren Shernice Jonathan (26), van Korsten, se lyk is in 'n veld in Thorntonstraat deur 'n verbyganger gevind.
Kol. Priscilla Naidu, polisiewoordvoerder, sê iemand wat Vrydag om 07:45 in Thorntonstraat gestap het, het op die vrou se lyk afgekom.
"Sy het veelvuldige steekwonde aan haar lyf gehad. Die presiese omstandighede rondom die brutale moord is onbekend."
Die polisie sê volgens die oorledene se familie het sy Donderdagaand om 19:30 die huis verlaat om by 'n vriend in Schauderville te gaan kuier.
Sy het, nadat sy vriend se huis verlaat het, nooit by die huis aangekom nie.
Speurders van die Gelvandale-polisiekantoor is besig om alle leidrade op te volg.
In dié stadium is daar nog geen verdagtes aan die polisie bekend nie.
Enigeen met inligting kan ao. Neil Hendricks bel by 082 442 1816 of die Gelvandale-polisiekantoor by 041 402 2018.